הצעת חוק הבנקאות (שירות ללקוח) (תיקון – שיעור הריבית על הלוואה לדיור), התשפ"ג–2022

|  |  |  |
| --- | --- | --- |
| הוספת סעיף 9ח3 |  | בחוק הבנקאות (שירות ללקוח), התשמ"א–1981[[1]](#footnote-1), אחרי סעיף 9ח2 יבוא:  |
|  |  | "שינוי בשיעור הריבית | 9ח3. | (א) על אף האמור בכל דין, שיעור הריבית שתאגיד בנקאי גובה בעד הלוואה לדיור עבור דירה יחידה המשמשת למגורים של יחיד לא ישתנה עקב עליית שיעור ריבית בנק ישראל, ואולם אם שיעור ריבית בנק ישראל עלה ב-1% בשנה לפחות יהיה רשאי תאגיד בנקאי להעלות את שיעור הריבית עד מחצית השיעור שעלה כאמור. |
|  |  |  |  | (ב) בסעיף זה –  |
|  |  |  |  | "דירה יחידה" – כהגדרתה בסעיף 9(ג1ג)(4) לחוק מיסוי מקרקעין (שבח ורכישה), התשכ"ג-1963; |
|  |  |  |  | "ריבית בנק ישראל" – הריבית שקובע בנק ישראל במסגרת ההחלטות המוניטריות התקופתיות, המשמשת את הבנק לצורך מתן הלוואות לתאגידים הבנקאיים או לצורך קבלת הלוואות מתאגידים בנקאיים, כשיעורה מזמן לזמן, המתפרסמת באתר האינטרנט של בנק ישראל, והידועה במועד כריתת חוזה ההלוואה." |
| תחילה | 2. | תחילתו של חוק זה באחד בחודש שלאחר יום פרסומו (להלן – יום התחילה), והוא יחול על הלוואה שניתנה ביום התחילה ואילך. |

דברי הסבר

בעת קבלת הלוואה לדיור נקבע שיעור הריבית על ההלוואה (ריבית קבועה או משתנה) במסגרת הסכם בין התאגיד הבנקאי לבין הלקוח. ריבית זו מושפעת מהריבית הנקבעת על ידי הוועדה המוניטרית שבבנק ישראל בהתאם להוראות סעיף 15 לחוק בנק ישראל, התש"ע-2010, וכתוצאה מכך נקבע גובה ההחזר החודשי שעל הלווה לשלם לתאגיד הבנקאי.

במהלך השנה האחרונה, הועלה שיעור הריבית באופן ניכר ביחס לשנים הקודמות, דבר שהביא לעלייה בגובה ההחזרים החודשיים שנטלו הלווים. מדובר בנטל נוסף על גבם של לווים לאור התייקרות המחירים במשק.

על מנת להקל על הנטל הכספי, מוצע לקבוע כי שיעור הריבית שנקבע בהלוואה לדיור לרכישת דירה יחידה המשמשת למגורים לא ישתנה בעקבות החלטה על העלאת הריבית כאמור, ואם הוחלט להעלות את הריבית בשיעור שנתי העולה על 1% לפחות, יהיה רשאי התאגיד הבנקאי להעלות את הריבית על ההלוואה במחצית השיעור, וזאת לשם הקלה על הנטל הכלכלי שמוטל על הלווים.

1. ס"ח התשמ"א, עמ' 258. [↑](#footnote-ref-1)